Profil dal mais
Pia Valär: „Jau siemiel dal dictat perfetg“
Chatrina Josty ha discurrì cun Pia Valär davart ses siemis da notg e da di

Da Chatrina Josty

Pia, il puntissimo da quest mais è siemis, da tge has ti siemià la notg passada?
Jau na ma regord betg precis, ma jau era a scola ed jau hai fatg in dictat cun mes scolars. Igl era però betg in dictat normal, igl era in, sco duai jau dir, uschè in “Rotierdiktat” ch’i na dà gnanc. Ils scolars han stuì scriver mintgin ina frasa sin gronds fegls ed ina scolara n’aveva betg veglia da far quai.

Co interpreteschas ti quest siemi?
Jau stoss far pli savens dictats. Cur che jau ma sun dasdada hai jau numnadamain pensà: Coola idea, quest “Rotierdiktat”. Ma quel è stà perfetg mo en il siemi.

Da tge ta siemias ti durant il di?
Per il mument ma siemiel jau dad ina abitaziun a Bever, jau stun uss anc a Zuoz e stoss adina star si uschè baud la damaun per ir sin il tren per rivar ad uras a scola. Jau ma siemiel era da las proximas vacanzas.

Per il mument das ti scola a Bever, è magistra tia professiun da siemi?
D’ina vart bain, da l’autra vart era betg. Igl è mia professiun da siemi cura che tut funcziuna, cura ch’ils uffants èn motivads e cura ch’els han interess vi da quai ch’ins fa. Da l’autra vart n’èsi betg mia professiun da siemi, perquai ch’ils uffants han era geniturs e perquai ch’ins pudess lavurar di e notg, ins vegn mai propi a fin. Che magisters hajan adina vacanzas e liber è numnadamain mo il siemi da tscherta glieud…

Tge è lura propi tia professiun da siemi?
Quella sa numna “vacvac”, far vacanzas, vul dir betg lavurar (Ella ria). Jau avess forsa in di gugent in café cun tai, u ina butia. L’ideal fiss, sch’ins pudess star in pau patgific. Sch’ins pudess pachetar en il job tut quai ch’ins fa gugent en il temp liber. 

In da tes hobis è viagiar, tge è tes viadi da siemi?
Per far mes viadi da siemi prendess jau il tren da qua fin a Paris e lura il bus fin a Le Havre, suenter viagiass jau cun ina nav da martganzia en Brasilia e lura prendess jau il bus ed il velo per passar tras l’America dal sid e l’America centrala. Jau passass uschè spert pussaivel tras l’America dal Nord enfin ad Alasca e lura giess jau sur la Beringstrasse en Asia enfin a Vladivostoc e da là viagiass jau enavant cun la Transib enfin a Moscau. Da Moscau cuntinuass jau mes viadi giu en l’Africa dal nord e turnass sur la Spagna en Svizra.

Tes punct final e damai puspè la Svizra. È quai lura era tia dimora da siemi ?
Na, betg per forza. Mes domicil da siemi è en sasez in lieu en vischinanza da la mar u dad in lai. In lieu nua ch’igl è adina chaud e sulegliv e nua che la glieud è amiaivla.

Co ha’l u ha’la dad esser, tes partenari u tia partenaria da viagiar da siemi?
Quella persuna sto esser spontana e betg memia cumplitgada. Jau viagesch numnadamain il pli gugent cun la tenda. Igl sto er esser ina persuna che sta gugent patgific e che fa era gugent la vatga.

E co ha l’um da tes siemis dad esser?
El sto esser grond, ma betg memia grond, uschia sco jau circa, ch’ins po gist bitschar dretg or. El na sto betg esser megamega magher, ma era betg avair in buttatsch. Mintgatant pens jau, ch’el stoppia avair egls brins e chavels stgirs e lura pens jau puspè, egls blaus e chavels blonds ma plaschessan er. El sto avair caracter, esser lustig ed er esser in per far tgutgarias. El sto viagiar gugent. Uschè in sco in urs, quai è l’um da mes siemis.

Sco proxim profil dal mais sa giavischa Pia Valär che Punts fetschia in’intervista cun Vincent Augustin, il president da la Lia Rumantscha.

Pia: “Insè füss Vincent Augustin eir auncha interessant, quel nu’s cugnuoscha uschè propi, a quel as pudess eir fer ün pêr dumandas picantas, na?”

Pia Valär (22) è creschida si a Zuoz. Suenter la matura ha ella fatg il seminari da magisters a Cuira ed instruescha uss a Bever. Ella è commembra da la suprastanza da la GiuRu ed ella è en la cumissiun da litteratura per uffants e giuvenils da la Lia Rumantscha. Ses hobis èn: viagiar, scriver, leger, mangiar tschigulatta. (Per trametter ina tschigulatta: Pia Valär, magistra, 7526 Zuoz). Ella tschertga anc in cunabitant u ina cunabitanta ed ina abitaziun a Bever. Mail: pvalaer@hotmail.com